Vonkelwynproppe klap vir merkwaardige KirstenKirsten Neuschäfer het die Suid-Afrikaanse vlae laat wapper. (Foto: Loic Venance/AFP) Daar is Penny Heyns, Tatjana Schoenmaker, Frik du Preez, Mannetjies Roux en Jacques Kallis. En ná ŉ merkwaardige alleenvaart om die wêreld tel Kirsten Neuschäfer se naam nou ook onder Suid-Afrika se grootste sporthelde en -heldinne. Die 40-jarige boorling van Gqeberha het die rekordboeke herskryf toe sy die Golden Globe-seiljagwedvaart gewen het. Toe sy Donderdagaand – en ná 235 dae aan die stuur van die Minnehaha – die eindstreep by Les Sables-d’Olonne in Frankryk oorgesteek het, het sy terstond sommer ook ŉ spul rekords agter haar naam geskryf én verbeter. Sy is nie net die eerste vrou om ŉ solo-seiljagwedvaart om die wêreld te wen nie, maar sy het ook ander gesoute deelnemers op hul neuse laat kyk. Neuschäfer het ŉ paar Golden Globe-afstandrekords verbeter. Met die wind in haar seile het sy 218,9 seemyl in 24 uur voltooi, terwyl sy in een week 1 216,2 seemyl in die Minnehaha kafgedraf het. Kirsten Neuschäfer today won the 2022-23 @GoldenGlobeRace, becoming the first woman to win a solo round-the-world race. In a competition that demands immense skill, courage, and perseverance. @KirstenGGR https://t.co/AAg95zPPoy pic.twitter.com/KvWM4clmR6 — SAIL Magazine (@sailmagazine) April 27, 2023 Groot-Brittanje se Simon Curwen het weliswaar 10 uur vóór haar by Les Sables-d’Olonne opgedaag, maar hy is na die Chichester-kategorie gerelegeer omdat hy vir herstelwerk in Chili moes stop. Neuschäfer vier haar oorwinning. (Foto: Loic Venance/AFP) “Dit is ŉ ongelooflike een-keer-in-ŉ-leeftyd-ervaring,” het sy gesê toe sy uiteindelik weer op droë grond gestaan het. “Ek was oortuig daarvan dat ek die avontuur sou voltooi, maar het nie gedink dat ek met die uiteindelike louere sou wegstap nie. Nodeloos om te sê was ek baie oorweldig om te hoor dat ek gewen het; ek was daarvan oortuig dat ek ná Simon en Abhilash [Tomy] sou klaarmaak.” Sy het ook soos ŉ wafferse Wolraad Woltemade een van haar mededeelnemers gered toe sy boot in November gesink het. Tapio Lehtinen, ŉ Finse deelnemer, het in ŉ reddingsbootjie gedobber en nadat wedvaartorganiseerders die ander deelnemers van sy noodtoestand in kennis gestel het, het Neuschäfer tot sy redding gekom. Die Suid-Afrikaner was toe ongeveer 170 km weg van Lehtinen en nadat sy dwarsdeur die nag geseil het, het sy met die briljante reddingspoging vorendag gekom. “Kirsten het haar seile opgevou en my van die windkant af benader sodat ek ŉ tou na haar kon gooi. Sy het dit vasgemaak en my nadergetrek. Ek het ongeskonde op die Minnehaha geklim. Dit was uitstekende werk,” het Lehtinen gesê.